สวัสดีค่ะ หนูรับประทานยาคุมยี่ห้อพรีม21แล้วรู้สึกปวดหัว คลื่นไส้ ปกติทานซูซี่21 มาตลอด 2 ปี ตอนนี้ทานพรีมไปได้ 14 วัน อยากกลับไปทานยี่ห้อเดิม เปลี่ยนได้เลยหรือต้องทานอันนี้ให้หมดแผงคะ
สวัสดีค่ะ การใช้ยาคุมแบบแผงรายเดือนนั้นเป็นการคุมกำเนิดที่มีประสิทธิภาพสูงมาก โดยควรกินอย่างถูกต้อง และกินติดต่อกันทุกวันจนครบแผงยาการเลือกใช้ยาคุมกำเนิดนั้น สามารถเลือกตามความเหมาะสม และเลือกชนิดที่สามารถทนผลข้างเคียงได้ หากต้องการเปลี่ยนยี่ห้อ แนะนำให้กินแผงที่กินอยู่นี้ให้หมดก่อนจะดีกว่า ไม่ควรหยุดยาคุมกลางคัน เนื่องจากอาจทำให้มีผลข้างเคียงเช่นเลือดออกผิดปกติหรือประจำเดือนมาคลาดเคลื่อนไปได้หลังกินยาแผงนี้ครบ 21 วันแล้ว เว้น 7 วัน ให้ประจำเดือนมา แล้วค่อยเริ่มยาแผงต่อไปในยี่ห้อที่เคยรับประทานแล้วไม่มีปัญหาได้เลยค่ะ ตอนนี้อาจรับประทานยาบรรเทาอาการเช่นการแก้ปวด ยาลดอาการคลื่นไส้ไปก่อน หากทนไม่ไหวจริงๆต้องการจะหยุด อาจมีผลข้างเคียง ดังกล่าวไป และควรใส่ถุงยางอนามัยป้องกันไปจนกว่าประจำเดือนรอบต่อไปจะมา